ལོ་སུམ་ཅུའི་གོང་རྟ་ར་འོག་ཅེས་པའི་ཁྱིམ་ཚང་གི་མིང་དེ་རིན་སྤུངས་རྫོང་ཁོངས་ཀྱི་ཤང་གྲོང་འགའ་ཞིག་གི་སྐྱེ་བོས་མ་གཏོགས་རྒྱུས་མངའ་མེད་པ་ཞིག་ཡིན་ཏེ།ཅིའི་ཕྱིར་ཞེ་ན།ཁྱིམ་ཚང་དེར་སྐད་གྲགས་ཆོད་པའི་དོན་གང་ཡང་མེད་པས་ཡིན།འོན་ཏེ་དུས་རབས་གོང་མའི་ལོ་རབས་བརྒྱད་ཅུ་པའི་དུས་མཇུག་ནས་རྟ་ར་འོག་ཅེས་པའི་ཁྱིམ་ཚང་གི་མིང་དེ་བོད་ཀྱི་ས་ཕྱོགས་གང་སར་ཁྱབ་ཡོད་ཅིང་།ཕྱུག་བདག་རྟ་ར་འོག་ཅེས་པའི་མཚན་སྙན་ཁྱབ་དོན་ནི།རྟ་ར་འོག་གི་སྦྱིན་བདག་དབུ་ཆོས་འཕེལ་ཚེ་རིང་གིས་གཙོ་བོ་བྱས་པའི་བུ་རྒན་གཞོན་དཔུང་ཤུགས་གཅིག་ཏུ་སྒྲིལ་ནས་ཁེ་གཉེར་ལེགས་པོ་བྱས་སྟབས།རིམ་གྱིས་གཙང་གི་ས་གཞི་ཆེན་པོའི་ཐོག་རིན་སྤུངས་རྟ་ར་འོག་གི་ཁ་ལོ་བའི་སློབ་གྲྭ་དང་།རྟ་ར་འོག་གི་གསོལ་མགྲོན་ཁང་།རྟ་ར་འོག་གི་ནས་ཆང་བཟོ་གྲྭདེ་བཞིན་རྟ་ར་འོག་གི་ས་ཁང་ཐོན་ལས་ཀུང་སི་སོགས་ཚད་ལྡན་གྱི་ཁེ་གཉེར་རྣམ་གྲངས་ཆེན་པོ་འགའ་ཞིག་ཡོད་པས་སོ།